b'\n_START_ARTICLE_\nPilvikirsikka\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nPilvikirsikka on juurivesallinen, oraton pensas tai pieni puu, joka kasvaa 5\xe2\x80\x9315 metri\xc3\xa4 korkeaksi ja rinnankorkeusl\xc3\xa4pimitaltaan 10\xe2\x80\x9350 senttimetri\xc3\xa4 paksuksi. Pohjois-Amerikan l\xc3\xa4nsiosissa se j\xc3\xa4\xc3\xa4 yleens\xc3\xa4 matalaksi ja pensasmaiseksi, kun taas Appalakkien l\xc3\xa4nsirinteilt\xc3\xa4 on l\xc3\xb6ydetty jopa 30 metrin korkuisia yksil\xc3\xb6it\xc3\xa4._NEWLINE_Pilvikirsikalla on matalat juuret, suora runko, kapean py\xc3\xb6re\xc3\xa4 latvus ja yl\xc3\xa4viistot haarat, jotka alkavat i\xc3\xa4n my\xc3\xb6t\xc3\xa4 siirottaa. Runkoa ja oksia peitt\xc3\xa4\xc3\xa4 punaruskea ja poikkijuovainen kuori ja nuori haararanka on kalju. Lehdet ovat varrella kierteisesti ja lehtiruodit ovat 1\xe2\x80\x933 senttimetrin pituiset ja nystyiset. Lehtilapa on 8\xe2\x80\x9312 senttimetri\xc3\xa4 pitk\xc3\xa4, puikea, tyvest\xc3\xa4 leve\xc3\xa4suippuinen, k\xc3\xa4rjest\xc3\xa4 pitk\xc3\xa4suippuinen ja sahalaitainen. Se on yleens\xc3\xa4 molemmin puolin kalju mutta joskus alta suonihangoista karvainen._NEWLINE_Pilvikirsikka kukkii maalis\xe2\x80\x93hein\xc3\xa4kuussa heti lehtien puhjettua ja kantaa hedelm\xc3\xa4\xc3\xa4 hein\xc3\xa4\xe2\x80\x93syyskuussa. Kukinto on 4\xe2\x80\x935-kukkainen sarja. Yksitt\xc3\xa4iset kukat ovat s\xc3\xa4teitt\xc3\xa4isi\xc3\xa4 ja maljakeh\xc3\xa4isi\xc3\xa4 ja niiss\xc3\xa4 on 1\xe2\x80\x931,5 senttimetrin pituinen kukkaper\xc3\xa4. Verhi\xc3\xb6 on jakautunut 5 tylpp\xc3\xa4\xc3\xa4n liuskaan ja teri\xc3\xb6ss\xc3\xa4 on 5 valkoista, 6 millimetrin pituista ter\xc3\xa4lehte\xc3\xa4. Kukat ovat kaksineuvoisia ja niiss\xc3\xa4 on paljon heteit\xc3\xa4 mutta vain yksi emi. Hedelm\xc3\xa4 on punainen, kitker\xc3\xa4, 1-siemeninen luumarja, jonka l\xc3\xa4pimitta on 4\xe2\x80\x938 millimetri\xc3\xa4. Siemen on paksukuorinen ja halkaisijaltaan 4\xe2\x80\x936 millimetri\xc3\xa4.\n_START_SECTION_\nLevinneisyys\n_START_PARAGRAPH_\nPilvikirsikkaa tavataan laajalla alueella Pohjois-Amerikan hemiboreaalisella vy\xc3\xb6hykkeell\xc3\xa4. Kanadassa sen levinneisyysalue ulottuu Newfoundlandista ja Etel\xc3\xa4-Labradorista Brittil\xc3\xa4iseen Kolumbiaan ja Luoteisterritorioiden etel\xc3\xa4reunalle. Yhdysvalloissa se on yleinen Uudessa Englannissa ja Suurten j\xc3\xa4rvien ymp\xc3\xa4rist\xc3\xb6ss\xc3\xa4. Etel\xc3\xa4mp\xc3\xa4n\xc3\xa4 se menestyy vain vuoristoalueilla: Black Hillsiss\xc3\xa4 Etel\xc3\xa4-Dakotassa, Kalliovuorilla Coloradoon asti ja Appalakeilla Georgiaan ja Tennesseehen asti.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nPilvikirsikka on sek\xc3\xa4 kuivaan ett\xc3\xa4 kosteaan maaper\xc3\xa4\xc3\xa4n sopeutunut, lyhytik\xc3\xa4inen pioneeripuu, joka valtaa nopeasti mets\xc3\xa4palojen tuhoamia alueita. Sit\xc3\xa4 tavataan keskiravinteisissa metsiss\xc3\xa4, mets\xc3\xa4nreunuksissa, hakkuu- ja kuloaloilla sek\xc3\xa4 tienvarsilla.\n_START_SECTION_\nK\xc3\xa4ytt\xc3\xb6\n_START_PARAGRAPH_\nPilvikirsikan mets\xc3\xa4taloudellinen arvo on v\xc3\xa4h\xc3\xa4inen, sill\xc3\xa4 sen puuaines on kevytt\xc3\xa4, huokoista ja lujuusominaisuuksiltaan heikkoa. Se on kuitenkin t\xc3\xa4rke\xc3\xa4 ravinnonl\xc3\xa4hde villiel\xc3\xa4imille: hirviel\xc3\xa4imet, lumikenk\xc3\xa4j\xc3\xa4nikset, pumpulih\xc3\xa4nt\xc3\xa4kaniinit ja puupiikkisiat k\xc3\xa4ytt\xc3\xa4v\xc3\xa4t talviravintonaan sen kuorta ja lehti\xc3\xa4 ja monet lintu- ja nis\xc3\xa4k\xc3\xa4slajit sy\xc3\xb6v\xc3\xa4t sen marjoja.'